Jāņa Mileikas piemiņas turnīrs

Jāņa Mileikas piemiņas turnīrs ir ikgadējs šaha turnīrs, kurš tiek rīkots Jēkabpilī godinot šaha trenera Jāņa Mileikas piemiņu. Tas notiek regulāri kopš 2011. gada.

Sacensību vēsture

Jēkabpils šaha trenera Jāņa Mileikas bērēs viņa audzēkņi un darba kolēģi no Jēkabpils sporta skolas nolēma viņam par godu rīkot piemiņas šaha turnīrus un pasākumus. Par turnīra norises laiku tika izvēlēts Jāņa Mileikas dzimšanas mēnesis - novembris. Sākot no 2013. gada, turnīra rīkotāji nolēma izmantot sacensības arī plašāku šaha dienu sarīkošanā, ietverot tajās dažādus jaunatnes šaham veltītus seminārus un nodarbības.

2011. gads

Pirmais Jāņa Mileikas piemiņas turnīrs notika 2011. gada 19. novembrī Jēkabpils sporta centra administratīvajā ēkā. Sacensības sākās ar ziedu nolikšanu un atceres brīdi Jēkabpils kapos Jāņa Mileikas atdusas vietā, kas turpmākajos gados kļuva par šī turnīra tradīciju. Turnīrs risinājās 7 kārtās pēc Šveices sistēmas ar apdomas laika kontroli 15 minūtes visai partijai, tajā piedalījās šahisti no Latvijas un Lietuvas. Ar 6½ punktiem no 7 iespējamajiem uzvaru turnīrā izcīnīja Andris Starostīts, pēc papildus koeficienta apsteidzot otrās vietas ieguvēju Georgiju Makovski, kurš arī ieguva tikpat punktu. Trešajā vietā ar 5½ punktiem ierindojās Guntis Jankovskis. Labākā no dāmām bija Maija Aveniņa - 4½ punkti, labākais no senioriem bija Juris Priedītis - 4 punkti, bet turnīra jauniešu balvu ieguva Zubeirs Haciveli - 4½ punkti.

2012. gads

Otrais Jāņa Mileikas piemiņas turnīrs notika 2012. gada 10. novembrī Jēkabpils Tautas namā. Turnīrs risinājās 16 kārtās pēc tā sauktās Basku sistēmas, kad ar vienu kopēju apdomas laika kontroli uzreiz tiek spēlētas divas partijas, pēc pirmās partijas beigām pretiniekiem mainot figūru krāsu. Tas bija pirmais lielākais šaha turnīrs Latvijā, kas risinājās pēc šīs sistēmas, un līdz ar to izraisīja diskusijas šaha sabiedrībā par šādas laika kontroles lietderību. Apdomas laika kontrole bija 10 minūtes un 2 sekundes par katru gājienu abām partijām. Sacensības ar uzrunām atklāja Jēkabpils pilsētas mērs Leonīds Salcevičs un Latvijas Šaha federācijas prezidents Pēteris Šmidre. Turnīrā piedalījās Lietuvas, Ukrainas un trīspadsmit Latvijas pilsētu šahisti. Dalībnieku sastāvā bija divi lielmeistari, četri meistari un 15 meistarkandidāti. Visu turnīra distanci stabili aizvadīja un pārliecinoši 14½ punktiem no 16 iespējamajiem uzvarēja lielmeistars Igors Kovaļenko, kurš toreiz vēl pārstāvēja Ukrainu. Otrajā vietā bija jaunais meistars Toms Kantāns ar 12½ punktiem, trešajā - meistarkandidāts Aleksejs Pavļučenko ar 11½ punktiem, kurš pēc papildus koeficienta apsteidza Georgiju Makovski. Saeimas deputāta Vitālija Orlova balvu ieguva Nikolajs Krilovs, kurš ierindojās 5. vietā. Kā labākais jēkabpilietis tika apbalvots meistars Guntis Jankovskis, labākā jaunieša balvu ieguva Viļņas šahists Kiprs Eigmins, labākā seniora - Jānis Lelis, bet labākā jauniete bija daugavpiliete Elizabete Limanovska.

2013. gads

Trešais Jāņa Mileikas piemiņas turnīrs notika 2013. gada 9. novembrī Jēkabpils pilsētas "Gaļas nama" konferenču zālē. Turnīrs risinājās 9 kārtās pēc Šveices sistēmas. Apdomas laika kontrole bija 12 minūtes un 3 sekundes par katru gājienu visai partijai. Turnīrā piedalījās dalībnieku rekordskaits - 95 šahisti no Latvijas, Lietuvas, Igaunijas un Krievijas. Dalībnieku sastāvā bija četri lielmeistari, 11 starptautiskie un nacionālie meistari, kā arī 19 meistarkandidāti. Par sacensību uzvarētāju ar 8 punktiem no 9 iespējamiem kļuva lielmeistars Aleksejs Širovs. Otrajā vietā ar tikpat punktiem ierindojās Jevgeņijs Svešņikovs, kuram bija sliktāks papildus koeficients. Trešajā vietā ar 7 punktiem un labākiem papildus radītājiem bija lielmeistars Arturs Neikšāns. Kā labākais no jēkabpiliešiem tika apbalvots Nikolajs Krilovs, labākā starp dāmām bija lielmeistare Ilze Bērziņa, labākais jaunietis - Klāvs Stabulnieks, bet seniors – Ivars Smilga.
Nākamajā dienā pēc Jāņa Mileikas piemiņas šaha turnīra notika Latvijas šaha lielmeistaru nodarbības jaunajiem šahistiem, kuras vadīja Aleksejs Širovs un Arturs Neikšāns.

2014. gads

Ceturtais Jāņa Mileikas piemiņas turnīrs notika 2014. gada 8. novembrī Jēkabpils Tautas namā. Turnīrs risinājās 9 kārtās pēc Šveices sistēmas. Apdomas laika kontrole bija 7 minūtes un 5 sekundes par katru gājienu visai partijai. Turnīrā piedalījās šahisti no Latvijas un Lietuvas. Dalībnieku sastāvā bija divi lielmeistari, pieci starptautiskie un nacionālie meistari, un 10 meistarkandidāti. Par sacensību uzvarētāju ar 7½ punktiem no 9 iespējamiem kļuva lielmeistars Arturs Neikšāns, kurš pēc papildus koeficienta apsteidza otrās vietas ieguvēju starptautisko meistaru Rolandu Bērziņu. Trešajā vietā ar 7 punktiem un labākiem papildus radītājiem bija sacensību favorīts lielmeistars Igors Kovaļenko. Labākais no jēkabpiliešiem atkal bija Nikolajs Krilovs, labākā starp dāmām bija Vija Rožlapa, labākais jaunietis - Mārtiņš Rusakovs, labākā jauniete - Elizabete Limanovska, bet seniors – Anatolijs Seļivanovs. Jaunākais turnīra dalībnieks bija astoņgadīgais Kristers Policāns no Jēkabpils, kas saņēma Saeimas deputāta Vitālija Orlova balvu. Turnīra organizatori bija sagatavojuši 20 Jāņa Mileikas piemiņai veltītas pastmarkas, no kurām pirmā tika pasniegta viņa dzīvesbiedrei Terēzei.
Tāpat kā iepriekšējā gadā, nākamajā dienā pēc Jāņa Mileikas piemiņas turnīra tika turpināti šaham veltītie pasākumi, un notika Latvijas šaha treneru seminārs, kurā vadošie Latvijas šaha treneri saturīgās lekcijās dalījās savā pieredzē.

2015. gads

Piektais Jāņa Mileikas piemiņas turnīrs notika 2015. gada 7. un 8. novembrī Jēkabpils Tautas namā. Pirmo reizi divās dienās tika organizēti A (šahistiem ar Elo reitingu virs 2000 punktiem, kurā varēja piedalīties visi interesenti) un B (šahistiem ar Elo reitingu līdz 2000 punktiem) turnīri. Abi turnīri risinājās 11 kārtās pēc Šveices sistēmas. Apdomas laika kontrole bija 12 minūtes un 5 sekundes par katru gājienu visai partijai. Turnīros piedalījās šahisti no Latvijas, Lietuvas, Krievijas un Polijas. Dalībnieku sastāvā bija četri lielmeistari, astoņi starptautiskie un nacionālie meistari, un 20 meistarkandidāti.
Par A turnīra uzvarētāju ar 10 punktiem no 11 iespējamiem kļuva lielmeistars Aleksejs Širovs, kurš vienīgo zaudējumu piedzīvoja otrā kārtā pret Matīsu Mustapu. Par diviem punktiem no uzvarētāja atpalika otrās vietas ieguvējs starptautiskais meistars Toms Kantāns. Trešajā vietā ar 7 punktiem un labākiem papildus radītājiem ierindojās starptautiskais meistars Rolands Bērziņš. Labākais no jēkabpiliešiem bija Ģirts Kiršbergs, labākā starp dāmām bija starptautiskā meistare Anna Kantāne, labākais jaunietis - Klāvs Stabulnieks, labākā jauniete - Elizabete Limanovska, bet seniors – lielmeistars Juzefs Petkēvičs.
Par B turnīra uzvarētāju ar 9 punktiem no 11 iespējamiem kļuva Zubeirs Haciveli. Otrajā vieta ar 8½ punktiem un labāku papildus koeficientu ierindojās Jānis Lelis, bet trešajā vietā ar tikpat punktiem palika Nellija Maklakova.

2016. gads

Sestais Jāņa Mileikas piemiņas turnīrs notika 2016. gada 5. un 6. novembrī Jēkabpils Tautas namā. Šoreiz divās dienās tika organizēti trīs turnīri: A (šahistiem ar Elo reitingu virs 2000 punktiem, kurā varēja piedalīties visi interesenti), B (šahistiem ar Elo reitingu līdz 2000 punktiem) un ātrspēles turnīri. A un B turnīri risinājās 9 kārtās pēc Šveices sistēmas. Apdomas laika kontrole bija 8 minūtes un 4 sekundes par katru gājienu visai partijai. Ātrspēles turnīrs risinājās 14 kārtās pēc Šveices sistēmas ar apdomas laika kontroli 3 minūtes un 2 sekundes par katru gājienu visai partijai. Visos turnīros piedalījās vairāk kā simts šahistu no Latvijas, Lietuvas, Krievijas un Baltkrievijas. Par A turnīra uzvarētāju ar 8 punktiem no 9 iespējamiem kļuva lielmeistars Normunds Miezis, kurš nepiedzīvoja nevienu zaudējumu. Par puspunktu no uzvarētāja atpalika otrās vietas ieguvējs starptautiskais meistars Ņikita Meškovs. Trešajā vietā ar 6 punktiem ierindojās FIDE meistars Egons Lavendelis. Par B turnīra uzvarētāju ar 7½ punktiem no 9 iespējamiem kļuva Alvis Vanaģelis. Otrajā vieta ar tikpat punktiem, bet sliktāku papildus koeficientu ierindojās Uldis Melderis, bet trešo vietu ar 7 punktiem izcīnīja Visvaldis Gercāns. Ātrspēles turnīrā uzvarēja Normunds Miezis, kas ieguva 13 punktus no 14 iespējamiem. Otrais bija Georgijs Makovskis, trešais - Jurijs Agafonovs, bet ceturtais - Guntis Jankovskis, kuri visi savāca 10 punktus, bet vietu secību sadalīja pēc papildu rādītājiem.

2017. gads

Septītais Jāņa Mileikas piemiņas turnīrs notika 2017. gada 11. un 12. novembrī Jēkabpils Agrobiznesa koledžā (Pasta ielā 1). Tāpat kā iepriekšējā gadā divās dienās tika organizēti trīs turnīri: A (šahistiem ar Elo reitingu virs 2000 punktiem, kurā varēja piedalīties visi interesenti), B (šahistiem ar Elo reitingu līdz 2000 punktiem) un C (ātrspēle) turnīri. A un B turnīri risinājās 9 kārtās pēc Šveices sistēmas. Apdomas laika kontrole bija 8 minūtes un 4 sekundes par katru gājienu visai partijai. C turnīrs bija ātrspēles turnīrs, kas risinājās 7 dubultās kārtās (divas reizes ar vienu un to pašu pretinieku mainītām krāsām) pēc Šveices sistēmas ar apdomas laika kontroli 3 minūtes un 2 sekundes par katru gājienu visai partijai. Visos trīs turnīros piedalījās ap simts šahistu no Latvijas, Lietuvas, Ukrainas, Baltkrievijas, ASV un Anglijas. Par A turnīra uzvarētāju ar 7 punktiem no 9 iespējamiem kļuva FIDE meistars Ingemārs Jesse. Par puspunktu no uzvarētāja atpalika nacionālais meistars Guntis Jankovskis (otrais pēc papildu radītājiem) un lielmeistars Ilmārs Starostīts. Visi trīs uzvarētāji turnīrā nepiedzīvoja nevienu zaudējumu. A turnīra dāmu vērtējumā labākā bija ASV pārstāvošā Latvijas šaha audzēkne Viktorija Ni. Par B turnīra uzvarētāju ar 7½ punktiem no 9 iespējamiem otro gadu pēc kārtas kļuva mājinieks Alvis Vanaģelis. No viņa par puspunktu atpalika uzreiz četri šahisti. Pēc papildu rādītājiem otrajā vietā Voicehs Seņavskis, bet trešajā vietā arī tāpat kā iepriekšējā gadā ierindojās Visvaldis Gercāns. Ātrspēles turnīrā pirmo vietu dalīja lielmeistars Ilmārs Starostīts un Baltkrievijas pārstāvis Aleksejs Čerepovs ar 11 punktiem no 14 iespējamiem. Pēc papildu rādītājiem pirmā vietā pienācās lielmeistaram. No abiem uzvarētājiem par punktu atpalika uzreiz trīs dalībnieki, no kuriem labākie papildu rādītāji bija nacionālajam meistaram Georgijam Makovskim, kas ieņēma trešo vietu. Turnīra ietvaros notika Eiropas Šaha savienības (ECU) Izglītības komisijas locekļa, bērnu šaha eksperta Džona Folija (Anglija) lekcija - seminārs "Bērnu apmācība un gudrās spēles", kurā piedalījās arī Romans Hajeckis - 2014. gada Pasaules jauniešu šaha čempiona U18 vecuma grupā Oleksandra Bortnika treneris.

2018. gads

Astotais Jāņa Mileikas piemiņas turnīrs notika 2018. gada 27. oktobrī Jēkabpils Agrobiznesa koledžā (Pasta ielā 1). Šaha diena sākās ar piemiņas brīdi un ziedu nolikšanu pie Jāņa Mileikas atdusas vietas. Tika organizēti divi turnīri: A (šahistiem ar Elo reitingu virs 1900 punktiem, kurā varēja piedalīties visi interesenti) un B (šahistiem ar Elo reitingu līdz 1900 punktiem). A un B turnīri risinājās 7 kārtās pēc Šveices sistēmas. Apdomas laika kontrole bija 12 minūtes un 3 sekundes par katru gājienu visai partijai. Abos turnīros piedalījās septiņdesmit šahistu no Latvijas un Lietuvas. Par A turnīra uzvarētāju ar 5½ punktiem no 7 iespējamiem otro reizi kļuva lielmeistars Arturs Neikšāns. Tikpat punktus savāca nacionālais meistars Oļģerts Indričāns, taču sliktāku papildu rādītāju dēļ viņš palika otrais. Trešo vietu dalīja FIDE meistars Matīss Mustaps un lielmeistars Zigurds Lanka ar 5 punktiem, bet labāks papildu koeficients izrādījās Mustapam. Par B turnīra uzvarētāju ar 6 punktiem no 7 iespējamiem un labāku papildu koeficientu kļuva Jānis Isakovs. Tikpat punktu ieguva arī Miķelis-Emīls Miķelsons un Daniels Bogorads, kuriem pēc papildu rādītājiem pienācās attiecīgi otrā un trešā vieta.